ગુલાલે માંડ માંડ બાંધી રાખેલું હિંમતનું પોટલું એની મમ્મીના ખોળામાં ફસ્સ કરીને ખૂલી ગયું. ખૂલી તો શું ગયું પણ જાણે ખાબકી પડ્યું. વર્ષો બાદ આજે એ એની મમ્મીના ખોળામાં આ રીતે ખાલી થઈ રહી હતી અને ખૂલી રહી હતી. એની સાથે બનેલી એક એક ઘટના એ આંસુ અને ડૂમાનાં આવરણ લપેટીને એની મમ્મીને કહેતી રહી. કૌશલ્યાબહેન વચ્ચે એક શબ્દ પણ ના બોલ્યાં, દીકરીને ખાલી થઈ જવા દેવી જરૂરી હતી. નહીંતર આ મૂંઝારો એને અંદર ને અંદર કોરી ખાત. એમણે માત્ર સાંભળ્યા કર્યું. જેમ્સના ફની મેસેજિસ, મલ્હારની ફ્રેન્ડશિપ ઓફર, નિખિલનું પ્રપોઝલ, મલ્હાર સાથેની મુંબઈ મુલાકાત, મલ્હાર સાથેનો સંબંધ, મલ્હારનો વિડિયો ધડાકો, એક કરોડ રૂપિયાની માંગણી, પૈસા આપવા, ફરી મેસેજ, મલ્હાર સિવાય જ કોઈ ત્રીજા વ્યક્તિની સંડોવણી, ઇ. ઝાલાનું ઇન્વોલ્વ થવું, અને ફરી મલ્હારની યાદનું એને ઘેરી લેવું. જાણે કોઈ ફિલ્મ બતાવતી હોય એમ ગુલાલે એની આખીયે પાછલી જિંદગી ફાસ્ટ ફોરવર્ડ કરીને એની મમ્મી સામે વિથ પિક્ચર એન્ડ ડાયલોગ્સ રજૂ કરી દીધી.